Debian

Debian je slobodná linuxová distribúcia vyvinutá projektom Debian so spoluprácou dobrovoľníkov z celého sveta. Od začiatku bol tento systém s názvom Debian GNU/Linux, skrátene Debian, založený na linuxovom jadre s radom základných nástrojov pre operačný systém z projektu GNU. Vo vývoji je aj verzia postavená na jadre Hurd.

Debian je známy tým, že sa hlási k filozofii Unixu a slobodného softvéru, ako aj veľkou možnosťou výberu: aktuálne vydanie obsahuje viac ako 59 tisíc softvérových balíkov pre deväť počítačových architektúr.

Debian má známy package management system (systém správy balíkov), Advanced Packaging Tool (APT; v preklade pokročilý balíkový nástroj), zvlášť prísne smernice pre kvalitu balíkov a vydaní, otvorený vývoj a testovací proces. Tento postup umožňuje jednoduchú aktualizáciu medzi rôznymi vydaniami bez nutnosti reštartovania počítača, ľahkú inštaláciu a odstraňovanie balíkov.

Mnoho iných linuxových distribúcii je založených na Debiane. Napríklad Ubuntu, Mepis, AntiX, Damn Small Linux, Xandros, Knoppix, Linspire a iné. 

Debian je podporovaný darmi prostredníctvom Software in the Public Interest (Softvér vo verejnom záujme), je to nezisková organizácia zastrešujúca slobodné softvérové projekty.

Vydania Debianu 
Posledná verzia vydania Debianu sa volá stabilná. V súčasnosti je posledným stabilným vydaním verzia 11, nazývaná Bullseye. Stabilná verzia sa mení aj vydávaním aktualizácií (takzvané bodové vydania), napr. 3.0r4.

Kódové názvy vydaní Debianu sú pomenované podľa postáv filmov Toy Story.

Nestabilná verzia nesie vždy označenie sid.

Oficiálne vydanie 1.0 nebolo uvedené, pretože istý vydavateľ CD vytvoril nedokončené vydanie, ktoré označil ako „1.0“.

Okrem stabilnej (stable) verzie sú dostupné aj verzie testing (testovacie) a unstable (nestabilné). Medzi unstable sa nachádzajú najnovšie verzie programov, avšak ich použitie je len na vlastné riziko. Tie, ktoré už prešli určitými testovacími postupmi sa presunú medzi testing balíky. Do stable verzie sa tak dostanú iba dobre preverené aplikácie, čo zaručuje vysokú stabilitu a bezpečnosť systému Debian. Na druhej strane sa v ňom nenachádza najaktuálnejší softvér.

Významnejšie balíky z verzie testing sú spravidla k dispozícii aj pre aktuálnu stable verziu prostredníctvom projektu Debian backports. Je tak možné prevádzkovať systém, založený na stabilnej verzii, avšak s novšími verziami zvolených programov.

Portované jadrá 
Debian je známy predovšetkým ako distribúcia s Linuxovým jadrom, ale vyvíjané sú aj varianty Debianu s inými jadrami ako Linuxovým.

 Debian GNU/Linux - oficiálne vydaný port, ktorý používa väčšina užívateľov Debianu
 Debian GNU/Hurd - použité jadro Hurd je mnoho rokov vo vývoji a doposiaľ nebola vydaná žiadna oficiálna verzia
 Debian GNU/FreeBSD - Debian portovaný na jadro FreeBSD. Od verzie 6.0 Squeeze súčasťou distribúcie pre architektúry i386 a AMD64.
 Debian GNU/NetBSD - použité jadro NetBSD; vývoj tohto portu už neprebieha.

Pôvod a výslovnosť slova Debian 
Slovo Debian vzniklo spojením mena zakladateľa projektu Iana Murdocka s menom jeho partnerky (Debra), vyslovuje sa deb-í-en s krátkym e v „deb“ a prízvukom na prvú slabiku.

Referencie

Pozri aj 
 Zoznam distribúcií Linuxu

Iné projekty

Externé odkazy 
 Debian Live
 Debian wiki
 Debian verzie 

Distribúcie Linuxu
Slobodný softvér